અમદાવાદની ગૂજરાત વિદ્યાપીઠના વિદ્યાર્થી અને છેલ્લાં પાંચ વર્ષ કરતાં વધુ સમયથી દાંડીમાં લોકભાગીદારીથી વિકાસનાં કામો કરતાં કાળુભાઈ ડાંગર કહે છે, “સમગ્ર પ્રોજેક્ટમાં રૂ.૫૦ લાખના ખર્ચે તૈયાર થનાર ગાંધીજીનું સ્ટેચ્યૂ મુખ્ય છે. હજુ ગયા વર્ષે જ અહીં મૂકવામાં આવેલું આ સ્ટેચ્યૂ ૧૫ ફૂટ ઊંચું અને ૩ ટન વજન ધરાવે છે. સરકાર દ્વારા આ સ્ટેચ્યૂ ૩૫ મીટરના એક ટાવરની નીચે મૂકવાની યોજના છે. જેના પર સૉલર પેનલ લગાવેલી હશે અને પ્રકાશના કારણે મીઠાના સ્ફટિકનો આકાર ધારણ કરશે. આ કામ ૨૦૧૧માં પૂર્ણ કરવાની વાત હતી પણ હજુ થયું નથી. કુલ ૧૫ એકર જમીન પર આ પ્રોજેક્ટ છેલ્લા એક દાયકાથી આકાર લઈ રહ્યો છે પણ પૂર્ણ થયો નથી. ગાંધીજીનું સ્ટેચ્યૂ અહીં મુકાઈ ગયું છે પણ તેમના ૮૦ સથીદારોમાંથી માત્ર ૪૦ સાથીદારોનાં સ્ટેચ્યૂ અહીં મુકાયાં છે, બાકી ૪૦નાં સ્ટેચ્યૂ હજુ તૈયાર થઈ રહ્યાં છે.”